CELEX: 32013R1233
Language: et
Date: 2013-11-29 00:00:00
Title: Komisjoni rakendusmäärus (EL) nr 1233/2013, 29. november 2013 , millega kehtestatakse erand määrusest (EÜ) nr 1967/2006 seoses teatavates Hispaania (Baleaari saared) territoriaalvetes väikese plankmudila ( Aphia minuta ), ferreri mudila ( Pseudaphia ferreri ) ja smariidi ( Spicara smaris ) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel

3.12.2013   
            
            
               ET
            
            
               Euroopa Liidu Teataja
            
            
               L 322/17
            
         KOMISJONI RAKENDUSMÄÄRUS (EL) nr 1233/2013,
   29. november 2013,
   millega kehtestatakse erand määrusest (EÜ) nr 1967/2006 seoses teatavates Hispaania (Baleaari saared) territoriaalvetes väikese plankmudila (Aphia minuta), ferreri mudila (Pseudaphia ferreri) ja smariidi (Spicara smaris) püüdmiseks kasutatavate paadinootade miinimumkaugusega rannikust ja vee miinimumsügavusega nende kasutamisel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 21. detsembri 2006. aasta määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, (1) eriti selle artikli 13 lõiget 5,
   ning arvestades järgmist:
   
               (1)
            
            
               Määruse (EÜ) nr 1967/2006 artikli 13 lõike 1 kohaselt on keelatud veetavate püügivahendite kasutamine rannikust kuni 3 meremiili kaugusel või kuni 50 m kaugusel samasügavusjoonest, kui kõnealune sügavus saavutatakse rannikule lähemal.
            
         
               (2)
            
            
               Liikmesriigi taotluse korral võib komisjon teha erandi määruse (EÜ) nr 1967/2006 artikli 13 lõikest 1, tingimusel et täidetud on teatavad artikli 13 lõigetes 5 ja 9 sätestatud tingimused.
            
         
               (3)
            
            
               Komisjon sai 8. oktoobril 2012. aastal Hispaanialt taotluse erandi tegemiseks kõnealuse määruse artikli 13 lõikest 1 paadinootade kasutamiseks väikese plankmudila (Aphia minuta), ferreri mudila (Pseudaphia ferreri) ja smariidi (Spicara smaris) püüdmise eesmärgil Baleaari saarte autonoomse piirkonna territoriaalvetes.
            
         
               (4)
            
            
               Taotlus hõlmab Baleaari saarte autonoomse piirkonna maa- ja merekeskkonna direktoraadi hallatavas ametlikus laevastikuregistris registreeritud laevu, millega on kala püütud üle viie aasta ning mida kasutatakse vastavalt majandamiskavale, mille alusel reguleeritakse väikese plankmudila (Aphia minuta), ferreri mudila (Pseudaphia ferreri) ja smariidi (Spicara smaris) püüdmiseks kasutatavaid paadinootasid.
            
         
               (5)
            
            
               Majandamiskavaga tagatakse, et püügikoormust edaspidi ei suurendata, kuna 60 registreeritud laevast ühe laeva mis tahes ajal püügitegevuse lõpetamise korral võib kõnealuse laeva asemel registrisse kanda üksnes sellise laeva, millel on sama või väiksem võimsus ja pikkus.
            
         
               (6)
            
            
               Kalanduse teadus-, tehnika- ja majanduskomitee (STECF) hindas oma täiskogu istungil 5.–9. novembrini 2012 Hispaania eranditaotlust ja sellega seotud majandamiskava projekti.
            
         
               (7)
            
            
               Hispaania võttis kõnealuse majandamiskava vastu 4. oktoobri 2013. aasta dekreediga nr 44/2013, millega kehtestatakse mitmeid saari hõlmav majandamiskava traditsioonilise paadinoodaga kalapüügi jaoks Baleaari saarte vetes, (2) vastavalt määruse (EÜ) nr 1967/2006 artikli 19 lõikele 2.
            
         
               (8)
            
            
               Hispaania eranditaotluses on täidetud määruse (EÜ) nr 1967/2006 artikli 13 lõigetes 5 ja 9 sätestatud tingimused.
            
         
               (9)
            
            
               Püügiala on piiratud eelkõige seetõttu, et mandrilava ei ulatu kaugele ja püütavat liiki on vaid teatavates rannikuala piirkondades vähem kui 50 m sügavusel.
            
         
               (10)
            
            
               Lisaks ei ole asjaomaseks püügiks võimalik kasutada muid vahendeid, püük ei mõjuta oluliselt kaitsealuseid elupaiku ja on väga selektiivne, sest noodad heidetakse vette, ilma et need puudutaks merepõhja. Merepõhjast kogutud materjal kahjustaks tõepoolest püütavaid liike ja teeks selle isendite väljavalimise nende erilise väiksuse tõttu võimatuks.
            
         
               (11)
            
            
               Hispaania taotletud erand mõjutab vaid kõnealuse püügiliigiga hõlmatud laevu (60 laeva).
            
         
               (12)
            
            
               Asjaomane püük vastab määruse (EÜ) nr 1967/2006 artiklis 4 sätestatud kaitsealuseid elupaiku käsitlevatele tingimustele, kuna Hispaania majandamiskava kohaselt on selgesõnaliselt keelatud püük kõnealuste elupaikade kohal.
            
         
               (13)
            
            
               Määruse (EÜ) nr 1967/2006 artikli 8 lõike 1 punktis h sätestatud nõudeid ei kohaldata, kuna need on seotud traaleritega.
            
         
               (14)
            
            
               Kuna asjaomane püük on väga selektiivne, selle mõju merekeskkonnale ei ole märkimisväärne ning see ei ole seotud määruse (EÜ) nr 1967/2006 artikli 4 lõike 5 sätetega, võib sellele teha erandi võrgusilma väikseimast suurusest, millele on osutatud määruse (EÜ) nr 1967/2006 artikli 9 lõikes 7. Seepärast ei kohaldata artikli 9 lõikes 3 sätestatud eeskirju võrgusilma väikseima suuruse kohta.
            
         
               (15)
            
            
               Hispaania majandamiskavaga on hõlmatud kalapüügi seiremeetmed ning seega on täidetud määruse (EÜ) nr 1967/2006 artikli 13 lõike 9 kolmandas lõigus ning nõukogu määruse (EÜ) nr 1224/2009 (3) artiklis 14 sätestatud tingimused.
            
         
               (16)
            
            
               Asjaomane püük toimub rannikule väga lähedal ega häiri seepärast muude laevade tegevust.
            
         
               (17)
            
            
               Hispaania majandamiskavaga on tagatud, et määruse (EÜ) nr 1967/2006 III lisas nimetatud liike püütakse võimalikult vähe ning et püügi eesmärk ei ole püüda peajalgseid.
            
         
               (18)
            
            
               Seepärast tuleks taotletud erandit lubada.
            
         
               (19)
            
            
               Hispaania peaks esitama komisjonile aruande ettenähtud ajaks ja kooskõlas Hispaania majandamiskavas kehtestatud seirekavaga.
            
         
               (20)
            
            
               Vastavalt Hispaania taotlusele annab erandi kehtivusaja piiramine võimaluse võtta viivitamata parandavaid majandamismeetmeid juhul, kui komisjonile esitatud aruandest ilmneb püütava liigi kehv kaitsestaatus, samuti võimaldab piiratud kehtivusaeg koguda paremaid teadusandmeid majandamiskava täiustamiseks.
            
         
               (21)
            
            
               Käesoleva määrusega ettenähtud meetmed on kooskõlas kalanduse ja vesiviljeluse korralduskomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Erand
   Määruse (EÜ) nr 1967/2006 artikli 13 lõiget 1 ei kohaldata Baleaari saarte rannikuäärsetes Hispaania territoriaalvetes väikese plankmudila (Aphia minuta), ferreri mudila (Pseudaphia ferreri) ja smariidi (Spicara smaris) püüdmiseks paadinootadega, mida kasutatakse laevades:
   
               a)
            
            
               mis on registreeritud Baleaari saarte maa- ja merekeskkonna direktoraadi hallatavas ametlikus laevastikuregistris,
            
         
               b)
            
            
               millega on kala püütud üle viie aasta ning mis ei ole kaasatud kehtestatud püügikoormuse suurendamisse tulevikus ning
            
         
               c)
            
            
               millel on püügiluba ja mis tegutsevad Hispaania poolt vastavalt määruse (EÜ) nr 1967/2006 artikli 19 lõikele 2 vastuvõetud majandamiskava (edaspidi „majandamiskava”) kohaselt.
            
         Käesolevat erandit kohaldatakse kolme aasta jooksul alates käesoleva määruse jõustumise kuupäevast.
   Artikkel 2
   Seirekava ja aruanne
   Hispaania esitab komisjonile kolme aasta jooksul alates käesoleva määruse jõustumisest aruande, mis on koostatud vastavalt artikli 1 punktis c osutatud majandamiskavas kehtestatud seirekavale.
   Artikkel 3
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   
      Määrus on tervikuna siduv ja vahetult kohaldatav kõikides liikmesriikides.
      Brüssel, 29. november 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 409, 30.12.2006, lk 11.
   
      (2)  Decreto 44/2013, de 4 de octubre, por el que establece el Plan de Gestión Pluriinsular para la PESCA con Artes de Tiro Tradicionales en Aguas de las Illes Balears. Butlletí Oficial de les Illes Balears No 137, 5.10.2013, pg. 47345.
   
      (3)  ELT L 343, 22.12.2009, lk 1.